Supplicatur s. v. pro parte serenissimi et deuotissimi e. s. Karoli, Sueorum Gottorumque regis, quatenus sibi eiusque legittime vxori siue regine, ut in locis honestis, sacris et non sacris, per presbiterum ydoneum seu presbiteros ydoneos in altari portatilj communiter uel diuisim, dommodo legitime cause et negotia regis et regine hoc exigunt et oportunitas requirit, missas ante horam aurore et noctis tempore eciam locis et tempore interdictis celebrari facere et illas cum familia ipsorum audire libere et licite possint et valeant et quilibet eorum possit et valeat, ac quecunque huiusmodi missas audierit deuote et humiliter tres annos indulgenciarum todidemque quadragenas de iniunctis sibi penitencijs misericorditer consequatur; et quod dictus rex, summam ciuitatis tam corporum quam bonorum pacem securitatemque cupiens, omnes et singulos incendiarios, virginum raptores, agrorum depopulatores, effractores, fures, latrones ac voluntarios homicidas in locis sacris quibuscumque capere et extrahere ac capi et extrahi facere possit et valeat in suis regnis et domineis, concedere et impartiri misericorditer dignemini, ecclesiarum, monasteriorum, locorum exemptorum et non exemptorum quorumcunque, priuilegijs, emunitatibus, antelacionibus et prerogatiuis eorundem ceterisque in contrarium editis apostolicisque constitucionibus non obstantibus quibuscumque. – Fiat de altarj portatili in locis interdictis et ante diem in forma. T. Pater sancte. Plerumque monasteria eiusdem regis regnorum, caritate prochdolor frigescente satoreque malorum procurante, tam mandicancium(!) quam non mendicancium, in suis floribus, honoribus, honestatibus, fructibusque floris cum illis exiuisita (= exquisita?) vestimentorum ornacione, cibus(!), potibus equitaturis, lectisternijs ceterisque in ordinacionibus adeo destituta, quod reformacionem pro eorum salute, clericorum, laicorumque scandalis remouendis indigeant. Supplicat igitur rex prefatus, quatenus ei, ut ipse eligere possit duos ydoneos prelatos ecclesiasticos, seculares uel regulares, timoratos conscienciososque, qui monasteria huiusmodi exempta et non exempta visitare possint et valeant ac que interuenerint iuxta sanctorum patrum ordinaciones, sacrorumque canonum jnstituta reformanda, reformant et edificent censuris ecclesiasticis mediantibus, [ac] eciam, si opus fuerit, auxilium brachij secularis inuocent, concedere et indulgere dignemini gratiose, exemptionibus, priuilegijs monasteriorum predictorum ceterisque in contrarium facientibus non obstantibus quibuscumque, cum clausulis oportunis. – Fiat quod metropolitanus, addito sibi vno de religione sancte Brigide, semel visitet. T. Beatissime pater. E. s. v. exponitur, quod in diocesi Aboensi est quoddam solempne opidum Vibergense(!) nuncupatum inexpugnabile habens castrum, situm in confinibus christianitatis, continue pugnans et resistens ipsis crucis Christi inimicis, in quo quidam (= –dem) opido rex prefatus construit et construi facit (= fecit) notabilem et solempnem ecclesiam competenterque de bonis sibi a Deo collatis dotauit, in quo (= –a) tres solempnes ac ornatos choros ordinauit, in quorum primo sub vocabulo et inuocacione sanctorum Johannis baptiste, Erasmi et sancte Anne, in secundo altare in honore et sub inuocacione omnium sanctorum angelorum, Johannis ewangeliste et Katherine virginis, in tercio vero choro construit sub inuocacione omnium sanctorum, beatorum Petri et Pauli apostolorum et Marie Magdalene. Supplicat igitur rex prefatus, quatenus omnibus christifidelibus, qui hanc ecclesiam in festiuitatibus patronorum regnj Suecie sanctorum Erici, Olaui, Henrici, Sifridi, Botwidi, Eskillj, Dauid abbatis, Brigitte vidue et Helene deuote visitauerint manusque adiutrices porrexerint, pro qualibet ipsarum festiuitatum celebritate tres annos indulgenciarum totidemque quadragenarum (= –as), qui vero primum chorum siue altare in qualibet festiuitatum celebritate sanctorum Johannis baptiste, natiuitatis et decollacionis eiusdem, sancti Erasmi, sancte Anne, dominicis trinitatis et omnibus dominicis diebus totidem, qui vero secundum chorum siue altare in qualibet festiuitatum celebritate sanctorum angelorum, Johannis ewangeliste, Katherine virginis, tertia feria post pascham, tertia feria post penthecostes, corporis Christi, sancti Laurencij ac qualibet sexta feria [totidem], qui vero tertium chorum siue altare in qualibet festiuitatum celebritate omnium sanctorum, beatorum Petri et Pauli apostolorum, Marie Magdalene, conuersionis sancti Pauli, ascensionis, vndecim milium virginum, decem milium militum, epiphanie ac qualibet quarta feria totidem, attento pater sancte quod per hoc christifedeles annimentur, incendantur ac fidem fortius ardentiusque defendant. Etiam, pater sancte, in castro dicti opidj est notabilis ecclesia, in cuius altari beate Marie virginis est quedam ymago eiusdem virginis, per quam Deus mira et multa miracula operatus est et cottidio(!) operatur, habens notabilem circuitum, dotatum multum indulgencijs diuersorum pontificum. Supplicat igitur rex prefatus has indulgencias a s. v. confirmarj ac eas apostolica auctoritate vberori dono jndulgenciarum augmentarj et pro quolibet passu gratiam et indulgenciam misericorditer indulgere specialiter visitantibus omnium festiuitatum beate Marie virginis et diebus sabbatis. Verum, beatissime pater, prout supra expressum existit, dictum opidum prope Ruthenos sepe circumuallatur ac obseditur Ruthenis, crucis Christi inimicis, adeo ut oportet christicolas fugere ad dictum castrum. Supplicat igitur rex ipse per totum tempus obssessionis omnes et singulas indulgencias locis sacris dicti opidi qualitercunque concessas transferri ad dictum castrum seu ecclesiam eiusdem ac per totum tempus obsessionis ibidem existere, prout in dicto opido existunt, omnesque oblaciones ecclesie dictorum chorum siue altarium, nisi in victualibus existerent, in fabricam per deputatos conuerti, cuiuscunque contradictione non obstante, attento quod rex ipse sufficienter dotauit dictam ecclesiam, adeo quod ministri honeste viuere ac sustentari possunt(!) et valeant, misericorditer concedere et indulgere dignemini, singula (= –is) predicta (= –is) de gratia speciali perpetuis temporibus duraturis, non obstantibus quibuscunque incontrarium editis cum clausulis oportunis. – Fiat de quinque annis in vno festo pro ecclesia castri. T. Dignetur s. v. devoto e. s. Karolo regi prefato eiusque regine litteras perpetuas confessionales et ut, quandocunque eis pro eorum animarum salute visum fuerit, confessorem siue confessores coniunctim uel diuisim eligere possint et valeant pro eorum confessionibus audiendis et recipiendis in forma etc:a concedere et indulgere de gracia speciali. – Fiat pro vtroque in forma. T. Beatissime pater. Exponitur* – – – – – – – – – – – – – – – – – – – – – – – – – – – – – – – – – – – – – – – – – – – – – – – – – – – – Datum Rome, apud sanctum Petrum, octauo jdus marcij anno secundo.